Asia C‑430/14

Valsts ieņēmumu dienests

vastaan

Artūrs Stretinskis

(Augstākā tiesan esittämä ennakkoratkaisupyyntö)

”Ennakkoratkaisupyyntö — Tulliliitto — Yhteisön tullikoodeksi — 29 artiklan 1 kohdan d alakohta — Tullausarvon määrittäminen — Asetus (ETY) N:o 2454/93 — 143 artiklan 1 kohdan h alakohta — Käsite ”keskenään etuyhteydessä olevat henkilöt” tullausarvon määrittämisen yhteydessä — Ostajana olevan luonnollisen henkilön ja myyjäyhtiön johtajan sukulaisuussuhde”

Tiivistelmä – Unionin tuomioistuimen tuomio (viides jaosto) 21.1.2016

Tulliliitto — Yhteinen tullitariffi — Tullausarvo — Kauppa-arvo — Määrittäminen — Käsite ”keskenään etuyhteydessä olevat henkilöt” — Ostajana olevan luonnollisen henkilön ja myyjäyhtiön johtajan sukulaisuussuhde — Tilanteen, jossa ostajan sukulaisella on oikeushenkilön sisällä todellista valtaa vaikuttaa mainittujen tavaroiden kauppahintaan ostajan eduksi, kuuluminen kyseisen käsitteen piiriin

(Neuvoston asetuksen N:o 2913/92 29 artiklan 1 kohdan d alakohta; komission asetuksen N:o 2454/93 143 artiklan 1 kohdan h alakohta)

Tietyistä yhteisön tullikoodeksista annetun asetuksen N:o 2913/92 soveltamista koskevista säännöksistä annetun asetuksen N:o 2454/93, sellaisena kuin se on muutettuna asetuksella N:o 46/1999, 143 artiklan 1 kohdan h alakohtaa on tulkittava siten, että ostajana olevan luonnollisen henkilön ja myyjänä olevan oikeushenkilön, jonka sisällä ostajan sukulaisella on todellista valtaa vaikuttaa mainittujen tavaroiden kauppahintaan ostajan eduksi, on katsottava olevan keskenään edellä mainitun asetuksen N:o 2913/92, sellaisena kuin se on muutettuna asetuksella N:o 82/97, 29 artiklan 1 kohdan d alakohdassa tarkoitetussa etuyhteydessä.

Asetuksen N:o 2454/93 143 artiklan 1 kohdassa luetellaan nimittäin tullikoodeksin 29 artiklan 2 kohdan a alakohdassa säädetyn mukaisesti ne tilanteet, joissa oikeustoimen osapuolten etuyhteys voi todennäköisesti vaikuttaa kyseessä olevien tavaroiden kauppa-arvoon. Mainitun asetuksen 143 artiklan 1 kohdan h alakohdan mukaan näin on muun muassa silloin, kun oikeustoimen osapuolet ovat saman perheen jäseniä.

Riski siitä, että sukulaisuussuhteessa olevat henkilöt vaikuttavat tuontitavaroiden kauppahintaan, on yhtä lailla olemassa silloin, kun myyjänä on oikeushenkilö, jonka sisällä ostajan sukulaisella on valta vaikuttaa kauppahintaan ostajan eduksi.

Kun otetaan huomioon tavaroiden arvonmäärityksestä annetun unionin säännöstön tavoitteet, tässä tilanteessa sen, että ostajan ja myyjän voidaan katsoa olevan keskenään asetuksen 143 artiklan 1 kohdan h alakohdassa tarkoitetussa etuyhteydessä, sulkeminen suoralta kädeltä pois sillä perusteella, että yksi kauppasopimuksen osapuolista on oikeushenkilö, voisi vaarantaa tullikoodeksin 29 kohdan 1 kohdan d alakohdan tehokkaan vaikutuksen. Tällöin tulliviranomaisilta vietäisiin nimittäin mahdollisuus tutkia tullikoodeksin 29 artiklan 2 kohdan a alakohdan mukaisesti kyseessä olevaan kauppaan liittyvät olosuhteet, vaikka olisi syitä olettaa, että ostajan ja myyjänä olevaan oikeushenkilöön liitoksissa olevan henkilön sukulaisuussuhteella on voinut olla vaikutusta tuontitavaroiden kauppa-arvoon.

Sen arvioimiseksi, onko luonnollisella henkilöllä valta vaikuttaa myyjänä olevan oikeushenkilön sisällä tuotavien tavaroiden myyntihintaan ostajana olevan sukulaisensa hyväksi, hänen oikeushenkilön sisällä hoitamansa tehtävät tai tilanteen mukaan se, että hän on sen ainoa toimija, ovat merkityksellisiä seikkoja, jotka tulliviranomaisten on otettava huomioon.

(ks. 24–29 ja 31 kohta sekä tuomiolauselma)